
Michelle Styles

Møte under mistelteinen

Oversatt av Jarle Tollefsrud


Kjære leser!

For meg er julen årets høydepunkt. Jeg har hatt stor glede av å oppdage hvordan de moderne juletradisjonene våre har sine røtter i julefeiringen i første halvdel av 1800-tallet.



Den tidlige victoriatiden i nordøstre England er utrolig fascinerende. Dette var en tid hvor Storbritannia var verdensledende innen ingeniørkunst. Det er vanskelig å ta innover seg alt det disse mennene fikk til, og hvordan det de gjorde påvirket historiens gang.



The High Level Bridge, broen som blir bygget i denne historien, eksisterer i virkeligheten og er et fredet kulturminne. Robert Stephenson var ansvarlig ingeniør, og Thomas Elliot Harrison assistenten hans. Broen ble bygget for Newcastle Berwick Railway. Den ble påbegynt i oktober 1846 og stod ferdig i august 1849. Da dronning Victoria åpnet broen, tilbød hun Robert Stephenson å bli slått til ridder, men han avslo. Broen er for tiden stengt for biltrafikk, men togene fra London ruller fremdeles over den på vei til sentralbanestasjonen i Newcastle. Jeg håper du vil tilgi meg at jeg har endret litt på de faktiske begivenhetene. Jeg er en forfatter av historiske romaner, ikke en historiker som skriver faglitteratur.



Jeg ønsker deg en riktig god jul!

Michelle




Til min mann, som utrettelig har støttet,

oppmuntret og trodd på meg og skrivingen min. 




Første kapittel

November 1846, Newcastle upon Tyne, England

Det er ikke verdt å ha noen forhåpninger, miss Emma. Den første undersøkelsen var jo helt entydig. Faren din ville ha sagt seg enig hvis han hadde vært her.

Formannen så alvorlig på henne. Emma Harrison tvang seg til å puste rolig, til tross for at hun mest av alt ønsket å skrike høyt. Det siste hun trengte, var en forelesning fra Mudge om hvorfor broen måtte ligge akkurat der de hadde planlagt. Hun kunne lese oppmålingsrapporter like bra som noen. Bedre enn de fleste menn.

–Faren min er enig med meg. Det har jeg jo fortalt deg. Hvor mange ganger må jeg gjenta det?

Hun holdt blikket festet på planen over området som hang på veggen.

–Faren din har ikke vært seg selv i det siste. Beklager å måtte si det, miss. Vi er alle sammen klar over det.

Emma smilte stramt og ignorerte smerten som hadde begynt å vokse frem bak øynene. Dagen hadde startet dårlig, og alt tydet på at den ville bli enda verre. Tankene hennes vendte stadig tilbake til det samme spørsmålet: Hvordan skulle hun sørge for at broen ble ferdig til rett tid?

Noen få arbeidere beveget seg motløst over byggeplassen ved elven Tyne, men det var ikke mange av dem. Tåken lå tett. Det var lite som minnet om det solfylte, travle stedet fra forrige lørdag, da de hadde ventet besøk av Jack Stanton.

Emma trakk pusten raskt. Hva om Jack Stanton dukket opp i dag? Hvordan ville han reagere på den forlatte byggeplassen? Hun orket ikke å tenke på hvilke fatale følger det ville få.

–Ikke vær for urimelig mot dem da, miss Emma.

–Jeg er ikke det, Mudge. Jeg kan unnskyldningene utenat. Det er mandag etter lønningsdag. Blåmandag. Mennene kommer tilbake når lønningsposene deres er tomme, og pubvertens lommer er fulle. Jeg har vokst opp med disse byggeplassene. Det har alltid vært slik.

Mudge flyttet urolig på seg og mumlet noen gloser.

–Hva vil du, miss? Hva skal jeg si til karene?

At de må sørge for at denne broen blir ferdig før faren min dør, tenkte hun. Det å bygge den første jernbanebroen over Tyne er hans livs største drøm. Men hun turte ikke uttale denne anmodningen høyt. Det måtte forbli en hemmelighet hvor alvorlig syk faren hennes var. Emma trakk lett på skuldrene og festet sjalet bedre.

–Jeg vil at det skal bli gode værforhold frem til jul. At den nye undersøkelsen av grunnforholdene viser seg å være riktig, og at vi klarer å få opp pilarene på halve tiden.

–Det er ikke mye du forlanger, miss. Mudge klødde seg i hodet. –Skal jeg ta med fred og velstand i verden samtidig?

Emma overhørte kommentaren. Formannen skulle ikke få vippe henne av pinnen. Hun var ikke lenger en attenåring som ikke tenkte på annet enn de nyeste ballskoene sine. Hun visste hvordan broer ble bygget.

–Jeg glemte å nevne borgen. Borgtårnet og de kongelige gemakkene må bevares om det er mulig.

–Bare en kvinne kan finne på å bry seg om en sånn gammel steinhaug. Hadde vært mye bedre å rive det ned og bruke steinene om igjen. Det var det den første rapporten foreslo.

–Det skal likevel bevares. Den første rapporten tok feil.

–Men hva vil investorene si? Robert Stephenson og den nye partneren hans, Stanton? Skarpe karer det der. Mudge la armene i kors. –Faren din tenker ikke helt klart om han er enig med deg i dette, om jeg må få si det. Hadde det vært meg, ville jeg solgt firmaet. Kommet meg ut mens det var mulig. Brobygging passer best for unge menn.

Emma bet seg i leppen. Hun trengte Mudge til å lede mennene. Hun hadde ingen illusjoner om hvordan de ville se på en kvinne som leder for et viktig byggeprosjekt. Men hun nektet å la farens drøm, og firmaet hans med den, gå i oppløsning bare fordi han hadde blitt for syk til å være på byggeplassen hver dag.

–Hvis det var det hele, tar jeg rapporten din med tilbake til min far. Jeg kommer tilbake i morgen med videre instrukser fra ham.

–Som du vil, miss. Men tenk på det jeg har sagt. Jeg har aldri gitt dere dårlige råd før. Ingen kan si at Albert Mudge ikke er lojal.

Emma samlet sammen papirene og stappet dem irritert ned i ranselen. Hun skulle få det som hun ville. Borgtårnet var viktig.

–Ønsk faren din god bedring fra meg da, miss. Det er ikke…

–Er det noen her? Eller er dette skuret like forlatt som byggeplassen utenfor? lød det fra ekspedisjonsskranken.

Emma stivnet til og slapp papirene slik at de flagret utover skrivebordet. Det hadde gått sju år, men likevel kjente hun igjen den dype, maskuline stemmen. Jack Stanton. Et av skjebnens luner for å gjøre dagen hennes enda verre.

–La meg. Jeg tar meg av det. Mudge tappet med fingeren mot siden av nesen og gikk bortover mot skranken.

Emma trakk pusten og motstod lysten til å glatte på håret og rette på kjolen. Hun måtte sette sin lit til Mudge. Jack Stanton ville ikke komme inn hit. Det var ingen grunn til å møte ham. Hun behøvde bare å holde seg i ro, trygt inne på farens kontor.

–Jeg er ventet. Det lave, insisterende tonefallet ga gjenklang i det lille rommet. –Det kan ikke være noen misforståelse. Du må slippe meg inn.

–Mr Harrison er ute, sir. Du kunne kanskje komme innom igjen på et senere tidspunkt?

Stemmen til Mudge rommet akkurat den riktige underdanigheten. Emma nikket for seg selv og ba om at Jack skulle akseptere invitasjonen og komme tilbake på et avtalt tidspunkt hvor hun kunne sørge for at faren var der. Hun lente seg tilbake i stolen. Den knirket. Emma krympet seg.

–Mr Harrison vil ta imot meg. Si til ham at J. T. Stanton ber om en samtale. Jeg hører at han er der inne.

–Mr Harrison er ikke tilgjengelig. Mudge flyttet seg slik at han sperret døren med den kraftige skikkelsen sin. Jack kunne ikke se henne. –Du må komme innom en annen gang hvis du ønsker å snakke med ham, mr Stanton. Men jeg bistår gjerne om du har noen spørsmål.

Emma rettet seg opp. Hun nektet å gjemme seg på bakrommet som en skremt kanin mens Mudge viste frem byggeplassen og utvilsomt argumenterte for å holde på den planlagte plasseringen av broen. Hun aktet ikke å gi seg uten kamp.

Jack Stanton skremte henne ikke. Hvis hun lot Mudge fortsette, ville farens hemmelighet bli avslørt, og han ville miste firmaet. Hun visste hvilket rykte Jack Stanton hadde. Nærmest ufrivillig hadde hun observert hvordan han jobbet seg oppover. Han hadde begynt som ingeniørlærling i firmaet til faren hennes, men var nå en av Det britiske imperiets viktigste og rikeste menn innen jernbanebygging. Ingen kunne komme så langt så raskt uten å være fullstendig blottet for skrupler. Hun hadde hørt rykter om hvordan han hadde gitt flesteparten av mennene som arbeidet på en bro i Manchester, sparken, for deretter å tvinge dem som var igjen til å jobbe overtid slik at broen ble ferdig i tide.

–Mudge, send mr Stanton inn. Jeg skal snakke med ham.

Hun var ikke lenger atten år, men tjuefem. Jernbanemillionær eller ei, hun kjente Jack Stanton. Hun hadde avsluttet det som hadde vært mellom dem. Det hadde vært det eneste riktige å gjøre. Hun hadde satt hensynet til familien foran det moren hadde omtalt som en forbigående flørt. Hvis Jack virkelig hadde elsket henne, ville han forstått. Det hadde han ikke gjort. Han hadde dratt sin vei uten et ord.

Mudge stirret måpende på henne.

–Det er sant som mr Stanton sier. Han er ventet, selv om han er litt forsinket.

–Som du vil, miss Emma.

Emma rettet ryggen. Hun håpet at Jack Stanton hadde blitt kvapsete, tidlig skallet og hårete i ørene.

Skikkelsen som kom inn rommet, beveget seg med et rovdyrs eleganse. Snittet på den svarte frakken fremhevet den smale midjen og de brede skuldrene. Han var selve bildet på en vellykket forretningsmann, men uten noe av det overdrevne jåleriet man ofte så hos nyrike. Det kullsvarte håret og de like svarte øynene hørte mer hjemme i en billig kjærlighetsroman enn i virkeligheten.

Som så ofte i det siste hadde Gud ignorert bønnene hennes.

Hun tvang blikket vekk fra fremtoningen hans og fokuserte på det kjølige uttrykket i øynene og det svake smilet på de fyldige leppene. Arrogant. Egenrådig. Farlig.

Emma rakte frem hånden.

–Mr Stanton. Det er lenge siden sist.

–Miss Harrison.

Han nikket, men ignorerte hånden hennes. Emma trakk den til seg igjen. Hun ønsket at hun hadde tatt på seg noe annet enn fjorårets nest beste hverdagskjole, men den hadde så praktiske ermer og krevde ikke så mange underskjørt.

–Kan jeg spørre hva som bringer deg hit i dag?

–Det er faren din jeg gjør forretninger med.

–Du gjør forretninger med Harrison og Lowe. Vi ventet deg for to dager siden.

–Jeg ble oppholdt av noe som ikke kunne vente. Det ble sendt beskjed til din far om at jeg planla å komme i dag i stedet.

–Brevet har åpenbart kommet på avveie. Hun gjorde en bevegelse i retning av alle brevene som lå utover skrivebordet. Hun lot som om hun godtok historien om et brev, men hun visste at den var oppdiktet. Det var ikke tvil om at han ønsket å komme overraskende på dem. Nettopp den typen spill hun ventet seg fra en slik mann. –Far er ikke tilgjengelig. Men du kan kanskje forklare meg hvorfor du er her?

–Det var faren din som ba om møtet. Jeg håpet å få en forklaring på hvorfor.

–Det tviler jeg på at han har gjort. Det første spadetaket ble tatt for over en måned siden. Far og mr Stephenson hadde en rekke lange møter den gangen. De kom til enighet om alle detaljene.

–Jeg var dessverre utenlands da. Skipet fra Rio ble forsinket. Blikket hans gled granskende over figuren hennes før det landet på munnen. Emma motstod trangen til å rette på kjolen. Hun brydde seg ikke om hva han tenkte om henne. –Da jeg kom tilbake, hadde gravearbeidene begynt, og prosjektet var i gang. Jeg regner med at alt er i rute? Linjen mellom Newcastle og Berwick åpner i mars, og vi har ikke råd til forsinkelser.

Emma nikket kort. Budskapet hans var tydelig. Hvis Jack Stanton hadde vært her, ville han ikke gitt prosjektet til Harrison og Lowe, til tross for at de hadde samarbeidet så lenge med Stephenson. Og med tanke på hva avisene hadde fortalt om den nyvunne suksessen hans, tvilte hun ikke på at Stephenson ville ha lyttet til sin nye partner.

Hun nektet å la dette gjøre henne urolig. Hun måtte få ham til å forstå at Harrison og Lowe ville fullføre prosjektet, og i tillegg overbevise ham om at borgtårnet måtte bevares.

–Du må få en omvisning på byggeplassen, så skal jeg sørge for at du får en oversikt over fremdriften. Emma tvang seg til å smile. All den tiden hun hadde måttet tilbringe blant sosieteten, hadde i det minste lært henne kunsten å hykle. –Det er noen små uklarheter angående hvor broen skal krysse borgområdet. Far bestilte en ny rapport, og det ser ut til at vi kan bevare borgtårnet, selve symbolet på Newcastle, selv om yttermurene må fjernes.

–Eh, miss… Mudge kremtet.

–Mudge, du har vel andre ting å se til. Jeg er fullt ut i stand til å vise mr Stanton rundt og svare på de spørsmålene han måtte ha. Vi er gamle… venner.

–Skal du vise meg rundt, miss Harrison? Han hevet det ene øyenbrynet og trakk så vidt på smilebåndet. –Hvor forlokkende det enn høres ut, så ønsker jeg ikke å trenge meg på.

–Miss Emma. Mudge bukket lett, men ble stående. –Det er ganske kaldt der ute. Det sludder stadig kraftigere.

–Det skal være meg en glede. Emma tvang seg til å snakke rolig. Hun aktet ikke å involvere seg i enda en høylytt diskusjon med Mudge. Mannen var virkelig gjenstridig! –Jeg tror jeg er best egnet til å vise mr Stanton rundt. Vi har allerede gått gjennom arbeidsoppgavene dine for formiddagen.

–Da sier vi det sånn, miss Emma.

Mudge ble stående. Emma kastet demonstrativt et blikk på døren, og formannen gikk ut mens han mumlet noe for seg selv. Emma håpet at han ville tvinge noen av mennene til å vise at de arbeidet, til tross for været. Jack Stanton måtte se at arbeidet gikk fremover, om enn langsomt. Hun satte raskt på seg kysen og knyttet båndene under haken.

–Så, mr Stanton, hva ønsker du å inspisere først? Fundamentene eller borgruinen?

–Jeg ser frem til turen med stor forventning, miss Harrison. Tonene fra en kvinnes søte røst vil bli en kjærkommen avveksling fra de omvisningene jeg vanligvis får.

Emma rykket til da hun hørte at han la et svakt trykk på miss. Hun visste hva han tenkte. Emma Harrison, som det hadde blitt forventet skulle gjøre et strålende parti, levde som enslig frøken. Men hun hadde tatt det riktige valget. Moren hennes hadde trengt noen til å pleie seg den siste tiden hun levde, og nå hadde faren behov for en støttespiller. Hun trengte ikke å forklare valgene sine for noen, minst av alt for en mann som bare hadde betraktet henne som en forbigående flørt.

–Da blir det fundamentarbeidene. Vær så god, denne veien, mr Stanton. Hun strammet sjalet rundt kroppen og stålsatte seg mot været utenfor. –Jeg er sikker på at vi begge ønsker å gjøre unna denne runden så raskt som mulig.

–Det er bare å lede an, miss. Han bukket kort, men smilet nådde ikke øynene. –Kan du fortelle meg hvor faren din er?

–Utilgjengelig. La oss komme i gang med denne inspeksjonen. Du vil få se at Harrison og Lowe er de beste brobyggerne i området.

–Det gjentok faren din til stadighet, ja.

Emma forsøkte å ignorere den voksende smerten bak øynene. Innen turen var over, måtte Jack Stanton være overbevist om at Harrison og Lowe kunne gjøre jobben.

*

Jack hvilte blikket på Emmas lett svingende hofter mens han fulgte etter henne ut av hytta. Han hadde ikke ventet å finne henne her. Emma Harrison og alt hun en gang representerte, tilhørte et annet liv. Et liv han hadde håpet å legge bak seg for alltid. Han trengte ikke lenger drømmene fra den gang.

Jack husket godt hvordan beilerne hadde flokket seg rundt henne. Han hadde latt følelsene ta overhånd og hadde fridd til henne. Han hadde satt sin lit til at hun hadde de samme følelsene for ham, og at hun forstod hvilke fremtidsutsikter han hadde. Hun hadde avslått. Hun svarte aldri på brevet hans, og han dro sin vei. Han hadde trodd at hvis han i det hele tatt hørte noe om henne, ville det være at hun hadde blitt gift.

Men det så det altså ut til at hun ikke hadde blitt. Tiden hadde ikke vært hensynsfull mot Emma. Han forsøkte å få minnet han hadde om henne til å passe sammen med den kvinnen som nå gikk foran ham. De grå klærne gikk i ett med tåken. Håret var trukket stramt tilbake fra ansiktet og var samlet i en fletteknute. Oppå den hadde hun plassert en av de minst flatterende kysene han noen gang hadde sett. Men det angikk ikke ham. Han hadde lagt fortiden bak seg og hadde en strålende fremtid i vente. Han skulle bygge broer og jernbaner, gi selskapene sine et solid fundament og deretter nyte fruktene av sitt arbeid.

Først ville han finne ut hvorfor Edward Harrison hadde skrevet til ham og bedt ham komme hit. Han hadde ment å overlate denne broen til Stephenson og nøye seg med å skaffe den nødvendige finansieringen. Men Stephenson hadde vært enig da han så brevet. Han måtte reise til Newcastle og finne ut om alt var som det skulle.

Jack stålsatte seg instinktivt mot det neste iskalde gufset og trakk hatten lenger ned i pannen. Emma hadde gått videre mens hun pekte ut steder hvor fundamentene skulle bygges eller hvor steinene allerede var ryddet unna. Vinden fikk skjørtene til å piske mot beina hennes, men hun lot seg ikke merke med det. Plutselig sendte et brått vindkast henne fremover mot skrenten.

Jack strakte ut hånden, grep tak i armen hennes og dro henne i sikkerhet. En stein løsnet og rullet nedover mot bunnen av borgmuren. Nå som han var tettere innpå, så han at de blågrå øynene hennes var like klare som før, øyevippene like lange. De ble stående og stirre på hverandre. Så slapp han armen hennes og tok et skritt tilbake.

–Du er trygg nå, sa han. –Du burde være mer forsiktig. Du ville ikke landet like lett som den steinen.

–Jeg vet hva jeg gjør.

–Vinden er kraftig, og de skjørtene er farlige.

–Du ser at dette er det beste stedet å bygge broen på, til tross for de åpenbare problemene, men det er fremdeles noen åpne spørsmål i forhold til den nøyaktige plasseringen. Emma pekte på restene av borgen mens hun flyttet seg unna ham og overhørte de velmente rådene. –Hvis vi flytter broen et lite stykke til venstre, kan borgtårnet bevares.

Hun avsluttet med et strålende smil, som om hun deltok i et middagsselskap og nettopp hadde kommet med en vittig kommentar. Måtte Gud beskytte ham mot kvinner som blandet seg opp i ting. Hun ante åpenbart ikke hvor mye tid og krefter som hadde gått med til å planlegge denne broen. Han aktet ikke å begi seg ut på et eller annet besynderlig korstog bare for å tilfredsstille henne.

–Stephenson og jeg er av samme oppfatning. De første undersøkelsene viser at det er mye som taler for den gjeldende løsningen.

–En nyere undersøkelse…

Han løftet hånden avvergende. Denne farsen hadde pågått lenge nok. Edward Harrison hadde aldri latt døtrene sine oppholde seg på byggeplassene. Den Edward Harrison han husket, hadde bestemte oppfatninger av hva som sømmet seg. Når hadde han egentlig begynte å lette på dem for den yngste datteren sin?

–De første undersøkelsene er nøyaktige. Jeg kunne gitt deg en forklaring, miss Harrison, men jeg ønsker ikke å kjede vettet av deg med tekniske detaljer. Du vil utvilsomt mye heller snakke om været. Eller siste mote i London. Jeg er redd jeg har glemt hvordan man pleier dannet omgang med mennesker, siden jeg nettopp har kommet tilbake etter et flere måneder langt opphold i Brasil.

–Tvert imot, mr Stanton. En av fordelene ved å være en gammel peppermø med skarp tunge er at man faktisk kan føre en interessant samtale, ikke bare dele den siste sladderen. Vi må ta imot de gledene som byr seg. Jeg tar gjerne diskusjonen.

–Gammel peppermø med skarp tunge? Han hadde aldri sett for seg at Emma Harrison skulle ende som peppermø. Under dansetilstelningene hadde hun vært sentrum for oppmerksomheten, en oppvakt, livlig jente med fulltegnet ballkort. Hva hadde skjedd i årene som hadde gått siden den gang? Hvordan hadde hun endt opp slik? –Det er ikke ord jeg ville forbundet med deg.

–Etter mors bortgang hadde jeg valget mellom å bli en eksentrisk frøken eller å gifte meg med en gammel invalid. Jeg tror jeg valgte det beste alternativet. Hun så smilende på ham. –Du ser ikke ut til å være enig i vurderingen.

Jack hadde ikke innsett at det stod så tydelig skrevet i ansiktet hans hva han tenkte om den gyselige kjolen og kysen. Han bukket lett og førsøkte å redde situasjonen.

–Jeg ante ikke at det å være enslig frøken hadde så mange positive sider ved seg.

–Da er det mye du ikke vet. Vinden hadde gitt henne røde roser i kinnene, små fargeflekker i ellers grå omgivelser. –Jeg synes brobygging er umåtelig mye mer interessant enn å diskutere hvordan man kan dekorere en hatt, lage kniplinger eller sy en ny nålepute.

–Det virker litt ekstremt. Å velge bort ekteskapet fordi du misliker overfladiske samtaler. Jeg trodde det å bli gift var enhver ung dames mål i livet.

–Årsakene til at jeg er enslig, er ikke et tema for diskusjon, mr Stanton. Men vær klar over at jeg er fornøyd med avgjørelsene mine. Øynene hennes glødet. –Jeg angrer ikke på noe.

–En klok leveregel. Hadde bare alle fulgt den.

Jack valgte å svare noe intetsigende. Hvor var denne samtalen egentlig på vei? Hva ville miss Harrison? Det måtte ligge noe annet bak ordene hennes.

–Hva med deg? Er du gift? Er hjemmet ditt fullt av lettsindige samtaler og broderte nåleputer?

–Jeg har heldigvis klart å unnslippe de listige planene til både mødre og døtrene deres.

Jack ble stram om munnen. Det var helt tydelig hva hun håpet på. Hun måtte ikke tro at hun kunne ty til fortiden, bare fordi de strålende utsiktene hennes ikke hadde blitt til noe. Hva hadde skjedd? Var det en hertug eller en jarl som hadde sviktet? Den stolte Emma Harrison nektet å innrømme at hun hadde feilvurdert situasjonen.

–Men lengter du ikke etter hjemmets gleder, mr Stanton? Varme filttøfler ved peisen?

Igjen så hun på ham med det samme faste blikket. Var dette grunnen til at Harrison hadde skrevet til ham? Ønsket han å finne en mann til den yngste datteren sin? I så fall var han dessverre på villspor. Han hadde ikke noe ønske om å gjenta frieriet. Ydmykelsen hadde vært stor nok den første gangen.

–For tiden setter jeg stor pris på friheten min. Ingen kvinne ville holdt ut å være gift med meg. Jeg flytter rundt hele tiden, fra det ene prosjektet til det neste. Jeg er like mye hjemme i Sør-Amerika som i England eller resten av Europa.

Latteren hennes minnet ham om krystall som ble knust.

–Der ser du, jeg hadde rett. Vi ville aldri ha passet sammen. Jeg har knapt vært utenfor Nordøst-England de siste sju årene.

–Jeg hadde glemt at navnene våre en gang ble satt i forbindelse med hverandre. Han passet på ikke å vise tegn til følelser, men det ga ham en viss glede å minne henne om hva hun så lett hadde slengt fra seg. –Jeg ville likt svært dårlig å tenke på at din enslige status kunne ha noe med meg å gjøre.

–Vær så snill, ikke ha for høye tanker om deg selv, mr Stanton.

Emma rettet seg opp. Hendene verket i kulden, og kaldt slaps falt fra kysen og ned på nesetippen hennes.

Hvordan våget han å antyde noe sånt?

Han fikk det til å høres ut som om hun desperat prøvde å finne ut av om han var gift eller ikke. Som om hun hadde lengtet etter ham i alle disse årene. Hun hadde avslått tilbudet hans om ekteskap. Han hadde ikke brydd seg om henne, kun om formuen hennes og den statusen ekteskapet ville gitt. Moren hennes hadde hatt rett. Hvis han hadde brydd seg om henne, ville han ha ventet og hørt hva hun hadde å si.

–Min avgjørelse om å forbli ugift hadde ingenting med deg å gjøre. Som gammel venn er jeg selvfølgelig nysgjerrig på hva som har skjedd i livet ditt. Emma la armene i kors. Han så på henne som en desperat gammel peppermø. Hva trodde han hun ville gjøre? Falle ned på knærne og trygle ham om å gifte seg med henne, bare fordi han var rik og så utrolig godt ut? Mannen var utålelig. Hvis hun i det hele tatt giftet seg, skulle det være på grunn av kjærlighet, og fordi en mann virkelig ønsket å dele livet med henne. –Det var kun et tilfeldig spørsmål for å konversere.

–Jeg ville bare være sikker. Det er alltid best i denne typen sammenhenger, synes jeg.

–Du tillegger ditt yngre jeg for stor betydning, sir. Jeg mottok ekteskapstilbud både før og etter ditt.

Hun tvang frem sitt beste smil, blafret med øyevippene og savnet en vifte hun kunne slått kokett opp.

Jack tok tak i armen hennes. Et rødglødende raseri boblet opp i ham. Hvordan våget hun å bringe frem gamle minner? Det som en gang hadde vært mellom dem, tilhørte fortiden. Han hadde kommet med et respektabelt tilbud om ekteskap. Hun hadde avslått. Han hadde ikke trengt å høre det to ganger. Han pustet tungt gjennom nesen.

–Du glemmer deg, mr Stanton.

Hun rykket armen til seg. Hånden hennes fant umiddelbart veien til det stedet hvor han hadde holdt henne. Jack forbannet seg selv for at han plutselig hadde mistet kontrollen. Det hadde ikke skjedd på mange år. Han foretrakk å betrakte ting med et nøkternt blikk. Likevel hadde han etter noen få minutter sammen med miss Emma Harrison opptrådt like klønete som da han var ung. Den gangen han hadde gått i billige, konfeksjonssydde klær, og et ball blant sosieteten i Newcastle hadde virket spennende og forlokkende.

–Det er ikke nødvendig å gå videre. Jeg har sett nok, miss Harrison.

Han snudde ryggen til henne og forsøkte å gjenvinne fatningen. Det hadde vært et feilgrep å komme hit.

–Du må tilgi meg, mr Stanton, ropte hun. Hun kom etter ham. Et bønnfallende ansikt tittet frem under den stygge kysen. –Jeg advarte deg jo om at jeg har utviklet en skarp tunge, og at jeg har vennet meg til å si det jeg tenker. Du hadde rett. De tidligere kommentarene mine gikk for langt. Jeg mente ikke å snoke. Jeg mente heller ikke å antyde noe. Tilgi meg.

–Det hele er utelukkende min skyld. Jack bukket. –Reisen nordover ser ut til å ha gjort meg irritabel og ubalansert. Jeg burde ha tatt det for det det var. En lett konverserende bemerkning.

–Skal vi krangle om det også nå? Hun la hodet på skakke, og øynene glitret plutselig skøyeraktig.

I et kort blaff så Jack for seg hva som kunne vært. Han svelget og tvang bildet vekk. Han skulle ikke ha kommet tilbake hit. Denne dagen var det for mange gamle minner som dukket opp i hodet hans og trakk ham med tilbake til et sted han var sikker på at han hadde forlatt.

–Jeg har ikke noe ønske om å krangle med deg, miss Harrison.

–Ikke jeg med deg heller, mr Stanton. Hun nikket kort. –Jeg ønsker imidlertid å vise deg hvor langt vi har kommet, slik at reisen din ikke har vært helt forgjeves. Jeg er sikker på at faren min ville gjort sitt ytterste om han hadde visst at du kom i dag. Men siden det er mandag etter lønningsdag i dag, fulgte han sine vanlige rutiner.

–Det har vært en svært lærerik opplevelse.

De ble stående en stund. Stemningen var trykket. Emma pekte ut hvor pilarene burde bygges. Jack kom med noen høflige kommentarer mens det begynte å sludde kraftigere. Han klarte ikke å bli kvitt følelsen av at det var noe muffens her. Alt var ikke slik Emma Harrison ønsket at han skulle tro.

–Har du sett alt du trenger? Jeg håper du vil tenke på det jeg sa om borgen. På dette stadiet er det lett å endre planene, men så snart vi har begynt på fundamentene ute i elven…

Jack så på henne med et smalt blikk. Selv om den var svært omfattende, viste omvisningen hennes at hun skjulte noe.

Måten Emma snakket og oppførte seg på, fortalte at hun visste hvor hver minste stein befant seg. Jack rynket pannen. Akkurat nå fremstod hun som den som hadde ansvaret for brobyggingen. Formannen hadde rettet seg etter det hun sa. Karene så ut til å jobbe flittigere når hun var i nærheten.

Hun hadde kommandoen her.

Tanken var så absurd at han nesten begynte å le. Emma Harrison var kvinne. Hva ville hun gjøre når fundamentene skulle legges i elven? Eller når de første jernsvillene skulle monteres? Han kunne ikke forestille seg at en kvinne klatret opp på stillasene for å inspisere arbeidene. Han ønsket heller ikke å se en kvinne utsette seg selv for slik fare.

Situasjonen ville forsinke brobyggingen, og det ville bli en katastrofe for Newcastle som industriby. Brunel hadde nesten fullført jernbanelinjen til Skottland gjennom den vestre delen av landet. Newcastle måtte ikke bli hengende etter. Han kunne ikke la det skje.

–Alt ser ut til å være i sin skjønneste orden, bortsett fra en liten detalj. Faren din.

–Far er borte fra byggeplassen i dag, men det påvirker ikke fremdriften. Det er litt problematisk, men det er lite å gjøre med det. Jeg har håp om å få på plass fundamentene til alle pilarene før våren. Da kan byggingen av de ni pilarene begynne til sommeren som planlagt.

–Det samme ønsker selskapet mitt.

Han ventet og så på Emma. Hun blunket raskt. Et snøfnugg landet på kinnet hennes og glitret der et øyeblikk før det smeltet. Hun gned det irritert vekk, men sa ingenting.

Jack telte til ti to ganger. Han hadde gitt henne rikelig med tid og anledning. Han var ferdig med å være med på leken hennes. Han hadde lært seg å spille selv i løpet av disse sju årene, og denne gangen var det hans regler som gjaldt.

–Hvor syk er faren din egentlig, miss Harrison?

